ועדת העבודה, הרווחה והבריאות, כנסת 16, פרוטוקול מספר 199, 2004-06-21 12:00

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום הצעת חוק הביטוח הלאומי (תיקון מס' 72), התשס"ד-2004.

שאול יהלום: זאת ישיבה שנייה שלנו בדיון על הצעת החוק.

שאול יהלום: בישיבה הראשונה הביא הביטוח הלאומי הצעת חוק מטעם הממשלה, שבה הוא ניסה לבקש מאתנו לאשר דרך שונה לחישוב ההפרשים, כאשר אם שולמה בטעות מקדמה לאזרח שמקבל קצבאות שונות של הביטוח הלאומי, והביטוח הלאומי אחרי שגילה את הטעות בא לנכות את הקצבה, הוא הציע מה תהיה דרך החישוב, בהנחה שהמדד לא נשאר קבוע למן תקופת המענק ועד התקופה שהאדם מחזיר את "המקדמה" (במרכאות) ששולמה בטעות.

ג'ודי וסרמן: לא מדובר רק על מקרים שמקדמה שולמה בטעות אלא על נסיבות בהן שולמה מקדמה.

שאול יהלום: נכון, לפעמים גם משולמות מקדמות מלכתחילה, לא רק בטעות.

שאול יהלום: אנחנו לא רצינו להרע את מצב המבוטחים וביקשנו חוות דעת מהמחלקה הכלכלית במרכז המחקר והמידע של הכנסת (ממ"מ).

שאול יהלום: נמצאת אתנו כאן גברת ריטה ינקילוביץ' מהמחלקה הכלכלית ב-ממ"מ.

שאול יהלום: מונח על-יד כל אחד מהנוכחים דוח שהיא כתבה והיא תציג אותו מיד בתמציתיות אבל אני קורא את תמציתו.

שאול יהלום: "תיקון זה יכול להיות הן לטובת המבוטחים והן לרעתם, תלוי אם בחודש בו שולמה המקדמה המדד עלה או ירד לעומת המדד שפורסם לאחרונה לפני החודש שבו שולמה".

שאול יהלום: בבקשה, אנא הציגי את תמצית הדוח שלך.

ריטה ינקילוביץ': אני מציעה שנסתכל על הדוגמה שהצגתי בדוח.

ריטה ינקילוביץ': לקחתי מספרים שרירותיים לגמרי כדי להציג את מנגנון ההצמדה.

ריטה ינקילוביץ': אם לקחנו את המקדמה למשל בחודש פברואר ואנחנו צריכים להחזיר אותה בחודש אפריל אז לפי המצב הקיים היום אנחנו צריכים להצמיד את זה למדד של חודש אפריל לעומת המדד של חודש ינואר, כלומר חודש אחד לפני קבלת המקדמה.

ריטה ינקילוביץ': לפי התיקון המוצע אנחנו נצמיד את המקדמה של חודש אפריל לעומת חודש פברואר, החודש בו שולמה המקדמה.

ריטה ינקילוביץ': כלומר ההבדל הוא האם המדד בין חודש ינואר לחודש פברואר עלה או ירד.

ריטה ינקילוביץ': הדוגמה השנייה כאן היא שהמדד ירד בין חודש ינואר לחודש פברואר, היה 110 ונהיה 100, אז ההחזר הוא לרעת המבוטחים כי הוא מחזיר 109 שקלים יותר.

שאול יהלום: יש לנו לוחות סטטיסטיים ואנחנו יכולים לראות האם בעשר השנים האחרונות המדד עלה בדרך כלל מחודש אחד לשני או ירד.

ריטה ינקילוביץ': לרוב המדד עולה.

ריטה ינקילוביץ': השנה היחידה בה המדד ירד היא שנת 2003.

שאול יהלום: כלומר, את אומרת שברוב המקרים זה יהיה לטובת המבוטחים, זאת חוות דעתך.

שאול יהלום: אנחנו מאשרים את הצעת חוק הביטוח הלאומי (תיקון מס' 72), התשס"ד-2004.